CELEX: 62020TN0745
Language: lt
Date: 2020-12-21 00:00:00
Title: Byla T-745/20: 2020 m. gruodžio 21 d. pareikštas ieškinys byloje Symphony Environmental Technologies ir Symphony Environmental / Parlamentas ir kt.

2021 2 15   
            
            
               LT
            
            
               Europos Sąjungos oficialusis leidinys
            
            
               C 53/54
            
         
      2020 m. gruodžio 21 d. pareikštas ieškinys byloje Symphony Environmental Technologies ir Symphony Environmental / Parlamentas ir kt.
      
      (Byla T-745/20)
      (2021/C 53/70)
      Proceso kalba: anglų
      
         Šalys
      
      
         Ieškovės: Symphony Environmental Technologies plc (Boramvudas, Jungtinė Karalystė) ir Symphony Environmental Ltd (Boramvudas), atstovaujamos solisitorių G. Harvey, P. Selley, QC J. Holmes ir baristerio J. Williams
      
         Atsakovai: Europos Parlamentas, Europos Sąjungos Taryba, Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  pripažinti atsakovų deliktinę atsakomybę pagal SESV 340 straipsnio 2 dalį ir (arba) Pagrindinių teisių chartijos (toliau – Chartija) 41 straipsnio 3 dalį dėl 2019 m. birželio 5 d. Europos Parlamento ir Tarybos direktyvos (ES) 2019/904 dėl tam tikrų plastikinių gaminių poveikio aplinkai mažinimo (1) 5 straipsnio ir 15 konstatuojamosios dalies (kiek jie taikomi aerobiškai biologiškai skaidžiam plastikui) priėmimo,
               
            
                  —
               
               
                  atitinkamai įpareigoti atsakovus atlyginti ieškovėms padarytą žalą, įskaitant ir bet kokią papildomą per procesą patirtą žalą, ir (arba) tikėtiną numatomą žalą (su palūkanomis, kurių suma ir norma bus nustatyta proceso eigoje),
               
            
                  —
               
               
                  nepatenkinus pirma nurodytų reikalavimų, įpareigoti šalis per protingą terminą nuo sprendimo priėmimo dienos pateikti Teisingumo Teismui šalių tarpusavio susitarime nustatyto žalos atlyginimo sumą, arba, tokio susitarimo nesant, įpareigoti šalis per tą patį terminą pateikti reikalavimus, kuriuose būtų nurodyta konkreti suma,
               
            
                  —
               
               
                  bet kuriuo atveju priteisti iš atsakovų ieškovių patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi trimis pagrindais.
      
                  1.
               
               
                  Ieškinio pirmasis pagrindas grindžiamas tuo, kad atsakovai, rengdami ir priimdami 5 straipsnyje numatytą draudimą, pasielgė neteisėtai ir pažeidė savo nesutartinius įsipareigojimus ieškovėms pagal SESV 340 straipsnį ir (arba) Chartijos 41 straipsnį. Ieškovės tvirtina, kad priimant 5 straipsnyje numatytą draudimą buvo padaryta procedūrinių pažeidimų, šiuo draudimu neteisėtai pažeidžiamas proporcingumo principas ir (arba) jis grindžiamas akivaizdžiomis vertinimo klaidomis.
               
            
                  2.
               
               
                  Ieškinio antrasis pagrindas grindžiamas tuo, kad dėl neteisėtų atsakovų (jų visų arba atskiro atsakovo) veiksmų ieškovės patyrė ir (arba) gali patirti žalą, įskaitant: a) negautą pelną, b) žalą reputacijai ir (arba) c) sumažėjusią įmonės vertę.
               
            
                  3.
               
               
                  Ieškinio trečiasis pagrindas grindžiamas pakankamu priežastiniu ryšiu tarp neteisėtų atsakovų (jų visų arba atskiro atsakovo) veiksmų ir žalos, kurią ieškovės patyrė ir (arba) gali patirti.
               
            
         (1)  OL L 155, 2019, p. 1.